[{"text_idx": "#000001", "text": "Angen bwrw ymlaen ar frys i recriwtio meddygon"}, {"text_idx": "#000002", "text": "Plaid Cymru yn rhybuddio am yr angen dybryd i weithredu eu cynllun am fil o feddygon"}, {"text_idx": "#000004", "text": "Dros y tair blynedd diwethaf, disgynnodd nifer y meddygon teulu yng Nghymru o ryw 30. Yn y cyfamser, soniodd 97% o bob practis meddyg teulu fod cynnydd wedi bod yn y galw am apwyntiadau."}, {"text_idx": "#000005", "text": "Galwodd Rhun ap Iorwerth ar i\u2019r llywodraeth weithredu ar unwaith i roi cychwyn ar gynllun Plaid Cymru i hyfforddi a recriwtio mil o feddygon yn ychwanegol i\u2019r GIG, neu fe allai\u2019r gwasanaeth wynebu\u2019r gaeaf mwyaf anodd hyd yma."}, {"text_idx": "#000007", "text": "\u201cMae\u2019r galw am wasanaethau iechyd yn cynyddu tra bod nifer ein meddygon teulu yn gostwng. Oni fydd Llywodraeth Cymru yn gweithredu ar unwaith i gynyddu nifer y meddygon, gallai\u2019r GIG wynebu eu gaeaf mwyaf anodd hyd yma."}, {"text_idx": "#000008", "text": "\u201cBob gaeaf, mae\u2019r galw am wasanaethau yn codi, ond eleni dyma ni\u2019n nesau at gyfnod oeraf y flwyddyn gyda llai o feddygon teulu na thros y tair blynedd diwethaf. Mae angen i Lywodraeth Cymru ddod o hyd i gynllun ar fyrder."}, {"text_idx": "#000009", "text": "\u201cDywed Llywodraeth Cymru wrthym fod ganddynt fwy o feddygon nac erioed o\u2019r blaen yn gweithio yn y GIG, ond fe wyddom mai yn rhan amser y mae llawer o\u2019r rhain yn gweithio. Mae nifer y meddygon teulu yn benodol wedi disgyn, ac y mae gwadu hyn yn gwneud tro gwael a\u0302 holl weithlu\u2019r GIG sy\u2019n cael ei wthio i\u2019r eithaf i gwrdd a\u0302 galwadau ar weddill y gwasanaeth oherwydd prinder meddygon teulu."}, {"text_idx": "#000010", "text": "\u201cByddai gweithredu ar unwaith i gychwyn rhoi ar waith gynllun Plaid Cymru i hyfforddi a recriwtio mil o feddygon yn ychwanegol i\u2019r GIG yn cynyddu nifer y meddygon sy\u2019n gweithio yn y gwasanaeth yn gyflym ac yn gynaliadwy. Rydym eisiau gweld mwy o lefydd yn ysgolion meddygol Cymru, ac yr ydym am roi cymhellion i feddygon weithio mewn ardaloedd lle mae\u2019n anodd recriwtio fel bod gwasanaethau ym mhob rhan o Gymru yn cael eu cryfhau.\u201d"}]